Urmareste Modifică dimensiunea fontului: Play

Bucureşti, 3 feb /Agerpres/ - Audierile pe cazul Ghiţă-Coldea continuă, urmând să fie chemate mai multe persoane, între care Traian Băsescu şi Victor Ponta, a declarat vineri preşedintele Comisiei parlamentare de control al SRI, Adrian Ţuţuianu.



"Am discutat astăzi cu membri comisiei priorităţile de activitate pe durata întregii legislaturi. Prima este continuarea audierilor pe teme de la şedinţa anterioară. Vorbim de cazul Ghiţă, Coldea. Am spus la o întâlnire anterioară că intenţionăm să chemăm la audieri mai multe persoane - Traian Băsescu, fost preşedinte al României, Victor Ponta, fost prim-ministru, alte persoane care ne pot da informaţii utile şi care pot contribui prin ceea ce vor spune comisiei la crearea unui tablou mai complet al tuturor evenimentelor. Toţi membrii comisiei au fost de acord că este necesară audierea acestor persoane", a precizat Adrian Ţuţuianu, într-o conferinţă de presă.



O a doua prioritate este monitorizarea "foarte atentă" a ceea ce a transmis presa despre SRI.



"Monitorizăm foarte atent ceea ce a spus presa despre SRI. Şi am solicitat deja printr-o scrisoare, săptămâna trecută, să ne fie puse la dispoziţie rapoartele Curţii de Conturi. În presă au apărut informaţii privind nereguli constatate la SRI şi este datoria noastră să le clarificăm. O să facem o solicitare legată de achiziţiile publice care au fost făcute de SRI, vom solicita să ni se prezinte documentaţiile acestor achiziţii publice, de asemenea, dacă sunt rapoarte de control întocmite de instituţiile abilitate Curtea de Conturi şi ANAF, fostul ANRMAP pe aceste subiecte", a afirmat preşedintele Comisiei SRI. AGERPRES/(A - autor: Cătălina Matei, editor: Claudia Stănescu)